Naq ak yoo chik xwaq po xkanajik chi yaj aj ixq lix Elisabet,
li ángel Gabriel kitaqlaak xbꞌan li Dios saꞌ jun li tenamit Nazaret xkꞌabꞌaꞌ li wan xweent Galilea.
Kitaqlaak rikꞌin jun li xqaꞌal xMaría xkꞌabꞌaꞌ toj maajiꞌ wanjenaq rikꞌin wiinq.
Ak tzꞌaamanbꞌil xbꞌan jun li wiinq aj José xkꞌabꞌaꞌ.
Li wiinq aꞌan xkomonebꞌ li ralal xkꞌajol li rey David.
Li ángel kiwulak rikꞌin lix María ut kixye re:
—Sahaq taxaq saꞌ laachꞌool xbꞌan naq laaꞌat li sikꞌbꞌil aawu.
Li Qaawaꞌ wan aawikꞌin ut osobꞌtesinbꞌilat saꞌ xyaanqebꞌ li ixq,
chan li ángel.
Ut lix María kisach xchꞌool chirabꞌinkil li kixye li ángel.
—¿Kꞌaꞌru xyaalal li aatin li xye we?
chan saꞌ xchꞌool.
Ut li ángel kixye re:
—Matxuwak,
María.
Li Dios xsikꞌok aawu xbꞌan naq chaabꞌil aanaꞌlebꞌ.
Anaqwan tatkanaaq chi yaj aj ixq.
Li Dios tixkꞌe jun aakꞌulaꞌal teelom ut Jesús li xkꞌabꞌaꞌ taakꞌe.
Nimaq xwankil naq taawaanq ut chixjunilebꞌ teꞌnaꞌoq re naq aꞌan tzꞌaqal Ralal li Dios.
Ut li Qaawaꞌ taakꞌehoq xwankil chi taqlaank joꞌ naq kiwan chi taqlaank li rey David li xxeꞌtoonil yuwaꞌ.
Aꞌanaq chik li waanq xwankil chi taqlaank saꞌ xbꞌeenebꞌ li ralal xkꞌajol laj Jacob.
Ut li xwankilal taawaanq chi junelik.
Inkꞌaꞌ taaꞌosoqꞌ,
chan li ángel.
Kichaqꞌok lix María ut kixye:
—¿Chanru naq taawaanq inkꞌulaꞌal xbꞌan naq laaꞌin moko wankin ta rikꞌin wiinq?
chan lix María.
Li ángel kixye re:
—Rikꞌin xwankil li Santil Musiqꞌej tatkanaaq chi yaj aj ixq.
Li xwankil li nimajwal Dios taawaanq aawikꞌin.
Ut li kꞌulaꞌal li taayoꞌlaaq,
aꞌan santo ut tzꞌaqal ralal li Dios.
Joꞌkan ajwiꞌ lix Elisabet laawechꞌalal yaj aj ixq anaqwan.
Ak waqibꞌ po chik xkanajik chi yaj aj ixq,
usta ak tiix chik ut usta chixjunilebꞌ keꞌxye naq aꞌan inkꞌaꞌ taawaanq xkokꞌal.
Rikꞌin aꞌin nakꞌutun naq maakꞌaꞌ chꞌaꞌaj chiru li Dios,
chan li ángel.
Ut lix María kixye:
—Laaꞌin aj kꞌanjel chiru li Qaawaꞌ Dios.
Xbꞌaanuhaq wikꞌin li kꞌaꞌru xaye,
chan.
Ut chirix chik aꞌan,
koo li ángel.